****

**Nacionālā Veselību veicinošo skolu tīkla konkurss par aktivitāšu īstenošanu infekcijas slimību profilaksei izglītības iestādē**

**NOLIKUMS**

2024./2025. mācību gadā (no 2024. gada oktobrim līdz februārim) norisināsies konkurss Nacionālā Veselību veicinošo skolu tīkla (turpmāk – NVVST) dalības izglītības iestādēm, īstenojot pasākumus **infekcijas slimību profilaksei** izglītības iestādē (turpmāk – Konkurss).

Konkursa mērķis: veicināt NVVST dalības izglītības iestāžu aktīvāku iesaisti infekcijas slimību profilakses tēmas aktualizēšanā izglītības iestādē; nodrošināt iespēju NVVST izglītības iestādēm dalīties pieredzē, gūt idejas no citām iestādēm infekcijas slimību profilaksei veltītu aktivitāšu īstenošanā; veicināt izglītojamo, vecāku un izglītības iestādes personāla veselīgu paradumu un infekcijas slimību profilakses pamatprincipu apguvi, radošo pašizpausmi un sacensības garu, piedaloties Konkursā.

**Lai piedalītos Konkursā, izglītības iestādei jāīsteno:**

1. obligātās aktivitātes;
2. izvēles jeb radošās pašizpausmes aktivitātes.

**1. Obligātās aktivitātes**

Konkursa obligātās aktivitātes izglītības iestādei ļauj kvalificēties dalībai Konkursā:

1. **aktivitātes izglītojamajiem**

* Slimību profilakses un kontroles centrs (turpmāk – SPKC), izmantojot mākoņpakalpojumu (piemēram, MS OneDrive), ar e-pasta starpniecību izsūtīs NVVST koordinatoriem informatīvo materiālu pakotnes dažādiem izglītojamo vecumposmiem (piemēram, darba lapas, infografikas, video u. c.) ar aicinājumu izmantot tos izglītošanas darbā par infekcijas slimību profilaksi.
* Izglītības iestādei Konkursa norises periodā jāīsteno aktivitātes izglītojamajiem\* (piemēram, jāiekļauj materiālu demonstrācija un patstāvīgie darbi klases stundā, dabaszinībās vai citos mācību priekšmetos, projektu nedēļā u. tml.) informēšanai par infekcijas slimību profilakses tēmām, izmantojot augstāk minētos SPKC informatīvos materiālus.
* Tēmas aktivitātēm sadalījumā pa izglītojamo vecumposmiem\*\*:
* **Pirmsskola un 1.–4. klašu skolēni** – roku higiēna;
* **5.–9. klašu skolēni** – personīgā higiēna (tostarp intīmā higiēna);
* **10.–12. klašu skolēni** – seksuāli transmisīvo infekciju profilakse.

*\*Katrā izglītības posmā jāīsteno vismaz 1 (viena) aktivitāte par norādīto tēmu, respektīvi, ja izglītības iestādē ir gan sākumskolas, gan pamatskolas, gan vidusskolas posma izglītojamie, tad obligāta prasība ir īstenot aktivitātes katrā izglītības posmā.*

*\*\*Konkursa ietvaros attiecīgajos izglītības posmos ir jāaplūko norādītās tēmas, tomēr zināšanu aktualizēšanai un nostiprināšanai vēlams atkārtot arī iepriekšējos izglītības posmos aplūkojamo saturu (piemēram, personīgās higiēnas pamatprincipu atkārtošana visos izglītības posmos). Tāpat izglītības iestāžu pārstāvji ir aicināti pielāgot izglītojamo vecumam, interesēm un aktualitātēm atbilstošāko apspriežamo infekcijas slimību profilakses apakštēmu loku.*

1. **aktivitātes izglītojamo vecākiem**

* SPKC, izmantojot mākoņpakalpojumu (piemēram, MS OneDrive), ar e-pasta starpniecību izsūtīs NVVST koordinatoriem informatīvo materiālu pakotni (piemēram, prezentācijas, bukletus u. c.) ar aicinājumu izmantot tos infekcijas slimību profilakses tēmu aktualizēšanā izglītojamo vecākiem.
* Izglītības iestādei Konkursa norises periodā jāīsteno vismaz 1 (viena) mērķtiecīga informēšanas aktivitāte (piemēram, informatīvo materiālu demonstrēšana vecāku sapulcē, informācijas izplatīšana vecāku saziņas kanālos v. tml.) vecākiem **par vakcināciju infekcijas slimību profilakses kontekstā**, izmantojot augstāk minētos SPKC informatīvos materiālus.

1. **aktivitātes izglītības iestādes darbiniekiem**

* SPKC, izmantojot mākoņpakalpojumu (piemēram, MS OneDrive), ar e-pasta starpniecību izsūtīs NVVST koordinatoriem informatīvo materiālu pakotni (piemēram, prezentācijas, infografikas u. c.) ar aicinājumu izmantot tos infekcijas slimību profilakses tēmu aktualizēšanā izglītības iestādes personālam.
* Izglītības iestādei Konkursa norises periodā jāīsteno vismaz 1 (viena) sapulce, seminārs v. tml. pasākums klātienes vai attālinātā formātā izglītības iestādes darbinieku informēšanai **par vakcināciju infekcijas slimību profilakses kontekstā**, izmantojot augstāk minētos SPKC informatīvos materiālus.

Iesniedzot pieteikumu Konkursam, par obligāto aktivitāšu izpildi nepieciešams pievienot īsu aprakstu brīvā formātā un ne vairāk kā 3 (trīs) attēlus (katrai mērķauditorijai), lai uzskatāmi demonstrētu īstenotās aktivitātes izglītojamajiem, viņu vecākiem un izglītības iestādes darbiniekiem, izmantojot SPKC informatīvos materiālus un resursus (*vairāk informācijas par pieteikuma iesniegšanu skat. Konkursa nolikuma sadaļā “Aktivitāšu apraksta un fotoattēlu iesniegšanas kārtība”*).

**2. Izvēles jeb radošās pašizpausmes aktivitātes**

Šajā Konkursa daļā izglītības iestāde ir aicināta brīvi, radoši un inovatīvi izpausties, īstenojot aktivitātes infekcijas slimību profilaksei izglītības iestādē atbilstoši izvirzītajiem vērtēšanas kritērijiem (*skat. Konkursa nolikuma sadaļā “Aktivitāšu vērtēšana un rezultātu paziņošana”*).

Pielikumā ar nosaukumu **“NVVST\_aktivitasu\_piemeri\_infekciju\_profilaksei”** pievienotas dažas idejas iedvesmai, lai īstenotu aktivitātes par infekcijas slimību profilaksi izglītības iestādē.

Iesniedzot pieteikumu Konkursam, nepieciešams pievienot īsu aprakstu **par 1 (vienu) izvēles jeb radošās pašizpausmes aktivitāti** (ar ko izglītības iestāde visvairāk lepojas, vēlas dalīties pieredzē un virzīt izvērtēšanai) brīvā formātā un līdz 3 (trīs) attēliem, lai uzskatāmi demonstrētu īstenotās aktivitātes saturu un būtību.

**! Izvēles jeb radošās pašizpausmes aktivitāšu formāta, mērķauditorijas un materiālu/resursu izvēle ir brīva, saglabājot fokusu uz infekcijas slimību profilakses tēmu.**

**Pamatnosacījumi dalībai Konkursā**

1. Izglītības iestāde Konkursā īsteno obligātās aktivitātes infekcijas slimību profilaksei (*skat. sadaļu “1. Obligātās aktivitātes”*). Obligāto aktivitāšu īstenošanā izglītības iestāde izmanto SPKC izstrādātos resursus[[1]](#footnote-1).
2. Izglītības iestāde pēc saviem ieskatiem veic izvēles jeb radošās pašizpausmes aktivitāti/-es[[2]](#footnote-2) infekcijas slimību profilaksei (*skat. sadaļu “2. Izvēles jeb radošās pašizpausmes aktivitātes”)* atbilstoši vērtēšanas kritērijiem.
3. Izglītības iestāde mobilajā aplikācijā *Whatsapp* nosūta īsu veikto aktivitāšu aprakstu un pievieno fotogrāfijas\*\*\*.

*\*\*\*Fotogrāfijās vēlams neiekļaut izglītojamo vai citu personu sejas.*

**Konkursa pieteikuma iesniegšana**

1. Izglītības iestāde iesniedz aprakstu un fotogrāfijas par obligāto aktivitāšu īstenošanu izglītojamajiem, viņu vecākiem un izglītības iestādes darbiniekiem.
2. Ja izglītības iestāde veic papildu izvēles jeb radošās pašizpausmes aktivitātes, tad tiek iesniegts apraksts un fotogrāfijas arī par 1 (vienu) šajā daļā īstenoto aktivitāti.
3. Aktivitāšu aprakstus un fotoattēlus iesniedz **līdz 1. februārim**, nosūtot tos mobilajā aplikācijā *Whatsapp* uz telefona numuru **+37125660751** un norādot **izglītības iestādes nosaukumu**, **aktivitātes mērķauditoriju** (izglītojamo klašu grupa, vecāki vai izglītības iestādes darbinieki), kā arī **aktivitātes apraksta iesniedzēja e-pasta adresi saziņai.**

**Aktivitāšu vērtēšana un rezultātu paziņošana**

Konkursa vērtēšana norisināsies **divās kārtās**.

1. No visiem dalībniekiem, kuru iesniegtais pieteikums un aktivitātes atbildīs Konkursa **obligāto aktivitāšu** izpildes prasībām, **izlozes kārtībā tiks noteikti 3 (trīs) uzvarētāji**;
2. Konkursa **izvēles jeb radošās pašizpausmes aktivitāšu** **uzvarētāju noteiks** NVVST sekretariāta izveidota žūrija 2 (divu) cilvēku sastāvā, **izvērtējot īstenoto aktivitāti pēc šādiem kritērijiem**:

|  |  |  |  |
| --- | --- | --- | --- |
| **Nr.** | **Vērtēšanas kritērijs** | **Kritērija aspekti** | **Punkti** |
| 1. | Aktivitātes atbilstība tēmai (infekcijas slimību profilakse) un veselības veicināšanas, slimību profilakses principiem | * Aktivitātes saturs atbilst tēmai un veselības veicināšanas, slimību profilakses principiem | *Kritērijs ir pārliecinoši izpildīts: 6 punkti*  *Kritērijs ir daļēji izpildīts: 3 punkti*  *Kritērijs nav izpildīts: 0 punkti* |
| 2. | Radošums un inovācijas | * Aktivitāte ir radoša, oriģināla un inovatīva (piemēram, izmantotas daudzveidīgas izglītošanas metodes, interaktīvi rīki, veicināta izglītojamo radošā pašizpausme u.tml.) | *Kritērijs ir pārliecinoši izpildīts: 6 punkti*  *Kritērijs ir daļēji izpildīts: 3 punkti*  *Viens no kritērija aspektiem nav izpildīts: 0 punkti* |
| 3. | Aktivitātes apraksts | * Aktivitātes apraksts un pievienotie fotoattēli skaidri atspoguļo aktivitātes norisi | *Visi kritērija aspekti ir pārliecinoši izpildīti: 6 punkti*  *Kritērijs ir daļēji izpildīts: 3 punkti*  *Kāds no kritērija aspektiem nav izpildīts: 0 punkti* |

Maksimālais punktu skaits, ko var piešķirt viens žūrijas pārstāvis, ir 18 (astoņpadsmit) punkti. Kopējais iegūstamais punktu skaits par Konkursa izvēles aktivitāti ir 36 (trīsdesmit seši) punkti.

**! Konkursa izvēles jeb radošās pašizpausmes aktivitātes tiks vērtētas tikai tādā gadījumā, ja izglītības iestāde būs izpildījusi visas Konkursa obligātās aktivitātes.**

NVVST sekretariāts piešķirs veicināšanas balvas arī tām izglītības iestādēm, **kuras izpildīs gan obligātās, gan izvēles Konkursa daļas prasības**.

**Rezultāti tiks paziņoti 30 (trīsdesmit) darba dienu laikā no Konkursa pieteikumu iesniegšanas termiņa beigām (01.02.25.)**, rezultātus nosūtot uz izglītības iestādes koordinatora e-pasta adresi, publicējot SPKC sociālo tīklu kontos, kā arī godinot Konkursa dalībniekus 2025. gada ikgadējā NVVST koordinatoru seminārā.

**Balvas**

**Visas izglītības iestādes, kuras būs izpildījušas Konkursa obligātās aktivitātes,** saņems SPKC pateicības rakstus (elektroniskā formātā)**, savukārt 3 (trīs)** **izlozētās izglītības iestādes, kuras būs izpildījušas Konkursa obligātās aktivitātes**, saņems SPKC pateicības rakstu (drukātā formātā), pārsteiguma balvu unattiecīgās izglītības iestādes koordinators balvā saņems NVVST reprezentācijas materiālus (*skat. zemāk balvu fondu*).

**Izglītības iestāde, kas būs izpildījusi Konkursa obligātās aktivitātes, kā arī saņēmusi visvairāk punktu par izvēlēs jeb radošās pašizpausmes aktivitāti,** saņems galveno balvu – lielo Konkursa uzvaras kausu un SPKC pateicības rakstu (drukātā formātā), kā arī attiecīgās izglītības iestādes koordinators un vēl ne vairāk kā 1 (viens) cits izglītības iestādes pārstāvis (pēc SPKC vienošanās ar izglītības iestādi) saņems pārsteiguma balvu, kā arī NVVST reprezentācijas materiālus (*skat. zemāk balvu fondu*).

**Veicināšanas balvu ieguvēji (izglītības iestādes, kas izpildījušas gan Konkursa obligātās, gan izvēles aktivitātes)** saņems SPKC pateicības rakstus (drukātā formātā), savukārt veicināšanas balvu ieguvēju izglītības iestāžu koordinatori saņems pateicības pārsteiguma balvas.

**Balvu fonds**

Attēls, kurā ir paplāte, konteiners

Apraksts ģenerēts automātiskiA screenshot of a computer

Description automatically generated with medium confidence

*\*Attēliem ir ilustratīva nozīme*

Pateicības raksti un balvas tiks piegādātas **30 darba dienu laikā** pēc rezultātu izziņošanas uz attiecīgās izglītības iestādes adresi vai izglītības iestādes pārstāvim personīgi saņemot balvas 2025. gada ikgadējā NVVST koordinatoru seminārā. Par balvu saņemšanu NVVST koordinatori tiks informēti personīgi, saņemot informāciju uz e-pasta adresi.

Iesūtot aktivitāšu aprakstus un fotogrāfijas, dalībnieki piekrīt tam, ka iesniegtais saturs var tikt izmantots publicitātes nolūkos Slimību profilakses un kontroles centra mājaslapā, sociālajos tīklos, NVVST komunikācijas aktivitātēs, ziņu lapā un Eiropas veselīgo skolu tīkla mājaslapā (*Schools for Health in Europe network foundation (SHE)*).

Par Konkursa pieteikumā iekļauto personas datu apstrādes tiesisko pamatu un pareizību atbild iesniedzēja iestāde. Slimību profilakses un kontroles centrs (SPKC) kā pārzinis informē, ka norādītā izglītības iestādes koordinatora vai cita izglītības iestādēs pārstāvja kontaktinformācija tiks izmantota ar mērķi nodrošināt saziņu par konkursa aktivitāšu norises precizējumiem, sniegt atgriezenisko saiti par rezultātiem. Kontaktinformācija netiks nodota trešajām personām. Pārziņa kontaktinformācija: Reģ. Nr. 90009756700, Duntes iela 22, k-5, Rīga, LV-1005. E-pasts: das@spkc.gov.lv, telefons: 67501590. Papildu informācija par personas datu apstrādi SPKC privātuma politikā: <https://www.spkc.gov.lv/lv/privatuma-politika>.

1. No piedāvātajiem materiāliem izglītības iestāde var brīvi izvēlēties, kurus pielietot (nav jāizmanto visi piedāvātie resursi). [↑](#footnote-ref-1)
2. Lai piedalītos Konkursā, var īstenot tikai obligāto daļu, taču tas samazina izredzes iegūt galveno balvu. Rekomendējams izpildīt arī radošo konkursu daļu. [↑](#footnote-ref-2)